შავანის ქედი
შავანის ქედი ან შანის ქედი — ქედი საქართველოსა (მცხეთა-მთიანეთის მხარის ყაზბეგის მუნიციპალიტეტი) და რუსეთის (ინგუშეთი) საზღვარზე. წარმოადგენს თუშეთ-ხევსურეთის კავკასიონის ჩრდილოეთ შტოქედს, კავკასიონის ჩრდილოეთ გამყოლი ქედის შემადგენელ ერთეულს და მდინარეების ხდისა და არმხის (თერგის მარჯვენა შენაკადები) წყალგამყოფს. მაქსიმალური სიმაღლე ზღვის დონიდან 4491 მეტრი (მწვერვალი შანი). ქედი აგებულია ქვედაიურული თიხაფიქლებით. ორივე კალთაზე დაკიდებული მყინვარებია, მყინვარებისაგან თავისუფალი ადგილები კლდოვანია ან ღორღნალებითა და ალპური მდელოს ბალახეულითაა დაფარული. შავანის ქედზე გაბატონებულია მთა-მდელოსა და გლაციალურ-ნივალური ლანდშაფტები.